Številka: 013-37/2022/42

Datum: 12. 4. 2023

**ZAPISNIK 4. seje Kurikularnega sveta za spremljanje in usmerjanje prenove vzgojno-izobraževalnih programov s prenovo ključnih programskih dokumentov, dne 12. 4. 2023 ob 12.00**

Prisotni:

Jasna Rojc, dr. Kristjan Musek Lešnik, dr. Sonja Kump, dr. Milena Ivanuš Grmek, mag. Stane Berzelak, dr. Mojca Lipec Stopar, dr. Marina Tavčar Kranjc, dr. Janez Vogrinc, dr. Sonja Rutar, dr. Darko Zupanc, Helena Žnidarič, dr. Nataša Potočnik, mag. Janez Damjan, dr. Vinko Logaj, dr. Branko Slivar, mag. Mojca Suban, mag. Janja Cotič Pajntar, dr. Ada Holcar, Matjaž Barič, mag. Branka Hrast Debeljak, Maja Mihelič Debeljak, Barbka Kresal Strniša, Marjana Mastinšek Šuštar, Igor Hostnik, Branka Kovaček, Lara Romih.

Odsotni člani: dr. Boris Dular, Janja Bogataj, Štefan Ištván Varga, mag. Renata Zupanc Grom , dr. Nina Novak, Nives Počkar, Branimir Štrukelj , Max Jerovičnik.

V uvodnem pozdravu je predsednica Kurikularnega sveta Jasna Rojc posebej pozdravila nove člane/-ice Kurikularnega sveta, in sicer Matjaža Bariča, mag. Branko Hrast Debeljak, mag. Janjo Cotič Pajntar, dr. Nino Novak, mag. Mojco Suban, dr. Ado Holcar, Štefana Ištvána Vargo, Marjano Mastinšek Šuštar in Maxa Jerovičnika.

Pojasnila je, da so se spremembi zgodile zaradi zamenjave delovnih mest in nastopa funkcij, vključitve članov imenovanih kurikularnih komisij kot tudi imenovanja predsednika Komisije SSSI za šolstvo manjšin

Ker je ga. Nives Počkar posredovala elektronsko sporočilo, da se za navedbo njenega imena namesto predstavnica skupnosti poklicnih in strokovnih šol v okviru Zveze srednjih šol in dijaških domov zapiše predsednica Zveze srednjih šol in dijaških domov (kot je bilo to navedeno do sedaj), se navedeno ustrezno popravi in upošteva.

Po ugotovitvi sklepčnosti so člani sveta soglasno sprejeli naslednji **dnevni red:**

1. Predstavitev spremenjene sestave Kurikularnega sveta
2. Sprejem zapisnika 3. seje
3. Poslovnik Kurikularnega sveta
4. Informacije o poteku procesa prenove programskih dokumentov (poročilo o realizaciji načrtovanih aktivnosti  za preteklo obdobje in načrtovane aktivnosti s časovnico)
5. Informacije o pripravi Nacionalnega programa vzgoje in izobraževanja za obdobje 2023-2033
6. Informacije o modernizaciji srednjega poklicnega in strokovnega izobraževanja
7. Razno

**Ad 1.**

Člani Kurikularnega sveta so se seznanili s spremenjeno sestavo Kurikularnega sveta.

**SKLEP 1**:

Člani Kurikularnega sveta so se seznanili s spremenjeno sestavo Kurikularnega sveta

Sklep je bil potrjen soglasno.

**Ad 2.**

Člani Kurikularnega sveta so se seznanili z zapisnikom 3. seje.

Pripomb ni bilo.

**SKLEP 2**:

Zapisnik 3. seje je bil potrjen soglasno.

**Ad 3.**

Poslovnik Kurikularnega sveta

Na 3. seji Kurikularnega sveta podane pripombe k predlogu poslovnika so bile upoštevane v pripravljenem predlogu, člani v skladu s sklepom 4 na navedeni seji do dne 5. 1. 2023 niso podali dodatnih pripomb.

Jasna Rojc izpostavi, da je glede na naravo dela predlagano, da se spremeni zapis v drugem odstavku 7. člena poslovnika, ki se sedaj glasi: »Predsednik sklicuje seje sveta glede na potrebe procesa kurikularne prenove.«, s čimer prisotni soglašajo.

**SKLEP 3:**

Kurikularni svet sprejme Poslovnik Kurikularnega sveta.

Sklep je bil sprejet soglasno.

**Ad 4.**

Informacije o poteku procesa prenove programskih dokumentov (poročilo o realizaciji načrtovanih aktivnosti za preteklo obdobje in načrtovane aktivnosti s časovnico).

Uvodno predstavitev je podal dr. Vinko Logaj.

Kljub začetni zamudi postopki in aktivnosti tečejo v skladu s časovnico, tako da bo proces prenove programskih dokumentov pripeljan do sprejema na strokovnem svetu za splošno izobraževanje do decembra 2024. Imenovane so bile Komisija za koordinacijo prenove kurikula za vrtce, Komisija za koordinacijo prenove učnih načrtov v osnovni šoli in gimnaziji, Komisija za pripravo dokumentov o skupnih ciljih ter Komisija za pripravo izhodišč za prenovo katalogov znanj splošno izobraževalnih predmetov v poklicnem in strokovnem izobraževanju. Slednja bo predvidoma z izhodišči končala konec junija, tako da bodo obravnavna na oktobrskih sejah Strokovnega sveta za splošno izobraževanje in Strokovnega sveta za poklicno in strokovno izobraževanje. Na podlagi sprejetih izhodišč se bodo konec oktobra imenovale predmetne komisije, ki bi začele s pripravo katalogov znanj.

Dodal je, da v posredovanem gradivu ni informacij glede prenove kurikularnih dokumentov za osnovno šolo za odrasle, vendar z ministrstvom in Andragoškim centrom Slovenije sodelujejo pri pripravi izhodišč za program osnovne šole za odrasle, ki bodo vsebovale tudi predmetnik osnovne šole za odrasle. Na podlagi tega se bo pristopilo k pripravi kurikularnih dokumentov, kjer časovnica sledi ostalim učnim načrtom. Predstavil je seznam imenovanih članov predmetnih komisij, v nadaljevanju pa bo dr. Slivar predstavil tudi Komisijo za prenovo kurikula za vrtce, kjer je postopek izbora zaključen in so sklepi o imenovanju pripravljeni.

V nadaljevanju je predstavitev dopolnil dr. Branko Slivar.

Predstavil je časovnico za pripravo/prenovo učnih načrtov, ki je bila marca predstavljena tudi članom predmetnih kurikularnih komisij. Aprila poteka vsebinsko usklajevanje med člani predmetnih kurikularnih komisij, pričenja se vsebinsko delo v skladu z izhodišči ter vključevanju skupnih ciljev v učne načrte, nato se predvideva obravnava osnutkov učnih načrtov v javni razpravi. Jeseni 2023 so predvidene dodatne razprave z učitelji, v okviru študijskih skupin (povratne informacije glede osnutkov UN), sledi faza priprave predlogov za pristojni strokovni svet, do marca 2024, in obravnavo na strokovnem svetu, od aprila do oktobra 2024, saj gre kar za 2016 učnih načrtov. Po polletnem usposabljanju učiteljev, z začetkom šolskega leta 2026, bi se pričelo z uvajanjem učnih načrtov.

Izhodišča za prenovo katalogov znanj naj bi bila pripravljena do konca junija 2023, avgusta sledi javna razprava v okviru študijskih skupin in zatem priprava predloga za obravnavo na obeh strokovnih svetih. Oktobra 2024 je predvidena obravnava izhodišč na obeh strokovnih svetih, istočasno se imenujejo predmetne kurikularne komisije za prenovo katalogov znanj. Od novembra 2023 do aprila 2024 bo potekalo delo na katalogih znanj; časovnica je malo krajša kot za učne načrte tudi zaradi tega, ker gre za časovno manj zahtevne oz. ne tako obsežne dokumente (npr. nekateri predmeti so npr. le dvoletni ali triletni, odvisno od programa), tako da bi z njihovo prenovo zaključili v aprilu 2024, kar se seveda tudi povezuje z zaključkom istega dela pri pripravi učnih načrtov. Jeseni 2023 bo na voljo aplikacija za vnos/izdelavo učnih načrtov, ki bo zagotavljala različne mehanizme preverjanja (sledenje vključevanju skupnih ciljev, kar bo omogočalo usklajevanje s predmetnimi komisijami pri skupnih ciljih, ter zapisom ciljev in standardov), kakor tudi oblikovanje didaktičnih priporočil, ki naj bi bila vsebinsko bogata, bolj prilagojena in prirejena za uporabo učitelja, za njegovo načrtovanje dela.

Opravljen je tudi izbor in pripravljeni sklepi za imenovanje članov Komisije za prenovo kurikula za vrtce.

Dodatno pojasni, da so bili prijavljeni na javni poziv za Komisijo za koordinacijo učnih načrtov oz. Komisijo za koordinacijo prenove kurikuluma za vrtce, ki so bili odklonjeni, povabljeni v predmetne kurikularne komisije, glede na operativno področje.

Sledila je predstavitev Barbare Kresal Strniša.

MVI v vlogi nosilnega organa za izvajanje projekta prenove izobraževalnih programov s prenovo ključnih programskih dokumentov je istočasno pristojen organ spremljanja in nadziranja izvajanja sklenjene pogodbe, ki nosi odgovornost za namensko porabo sredstev iz mehanizma za okrevanje in odpornost. Ministrstvo ter ZRSŠ redno in zelo dobro sodelujeta na operativni ravni, kontinuirano poteka koordinacija glede izvajanja projektnih aktivnosti kot tudi tvorno sodelovanje pri pripravi in realizaciji zahtevkov za izplačilo sredstev. Marca 2023 je bil sklenjen aneks k pogodbi, ki omogoča izplačilo predplačila in posledično uveljavljanje zahtevkov, pri čemer je bil v letu 2022 izplačan le en zahtevek za povračilo stroškov. Ministrstvo je sodelovalo na štirih srečanjih članov predmetnih kurikularnih skupin v marcu, ki jih je organiziral ZRSŠ in podalo informacije o umeščenosti prenove programskih dokumentov v širši kontekst prenove vzgoje in izobraževanja, ki v tem trenutku poteka v Sloveniji in predstavilo druge nacionalne strateške dokumente, ki naslavljajo posamezne vsebine načelne vidike, ki jih je potrebno upoštevati pri prenovi programskih dokumentov oziroma didaktičnih priporočil.

V razpravi je bilo izpostavljeno:

dr. Darko Zupanc: Vpraša, kdaj bodo predloženi katalogi znanja strokovnemu svetu, saj iz razpredelnice kataloga znanj to ni razvidno.

dr. Branko Slivar: Poda odgovor, da bodo katalogi znanja zaključeni konec aprila, po javni razpravi, konec leta 2024 pa predloženi pristojnemu strokovnemu svetu.

dr. Kristjan Musek Lešnik: Izpostavi, da je potreben razmislek glede založnikov učbenikov o podaji informacij glede učnih načrtov, saj gre za velik poslovni in organizacijski zalogaj, če bomo želeli, da bo učencem zagotovljena ustrezna učbeniška podpora, ko se bodo učni načrti uveljavili. Smiselno je, da se jih vključi, tako da lahko začnejo z organizacijo dela, ko bodo UN izoblikovani.

mag. Stane Berzelak: Poda predlog, v skladu s pridobljenimi izkušnjami iz kurikularne prenove leta 1998, da se predmetne komisije pozove, da izhajajo iz realnih razmer in širše aktualnosti predmeta v šoli, saj so kritike, da so UN faktografsko prenatrpani. Zato je potrebno pustiti glas praktikom. V kolikor imamo vnaprej izoblikovane koncepte s strani fakultet ali svetovalcev ZRSŠ, ostali člani ne dobijo dovolj velike teže. Pri pripravi je potreben premislek in sodelovanje, da bodo učni načrti vsebovali izzive za tiste, ki so jim namenjeni, učence in dijake.

Lara Romih: Pridružuje se mnenju ga. Berzelaka in želi javni zapis navedenega.

dr. Sonja Rutar: Poda mnenje, da je potrebno zagotoviti, da pri pisanju UN ni vključen le tisti, ki pozna vsebinsko področje, ampak tudi tisti, ki ima kurikularna znanja in znanja s področja učenja in razvoja otrok. To bi bilo zagotovilo, da bi bile zapisne stvari, ki jih otrok v določeni starosti lahko razume, kar pa je področje razvojnega psihologa, ki le-to prepozna. V navezi lahko strokovnjaki delujejo skupaj.

dr. Vinko Logaj: Glede mnenja dr. Rutar pojasni, da je bil tovrsten namen že udejanjen pri imenovanju predmetnih kurikularnih skupin, npr. PKK za angleščino ima 24 članov, od tega 12 praktikov, 6 predstavnikov ZRSŠ in 6 predstavnikov univerz, poudarek pa je na tem, da bodo predmetne kurikularne komisije (PKK) imele pred seboj analizo obstoječih učnih načrtov, ki je bila opravljana s pomočjo ankete, prav tako se upoštevajo izhodišča za prenovo. Potekajo tudi usposabljanja glede pristopov k pripravi učnih načrtov za 400 imenovanih članov komisij (90 % udeležba). Namen je izogib konfliktom med deležniki. Dodatno pojasni, da metodično didaktična poročila ne bodo več sestavni del učnih načrtov, kot je to v veljavi sedaj, ampak so obvezna priloga učnih načrtov, in morajo biti končana do predložitve učnih načrtov SSSI. Aktivnosti za vzpostavljanje izhodišč za metodično didaktična priporočila za izvajanje učnih načrtov se že izvajajo, kar bo ključno pri sodelovanju z učitelji in vseh načrtovanih javnih razpravah.

dr. Kristjan Musek Lešnik: V procesu bi lahko kurikularnim skupinam sugerirali, da naredijo fokusno skupino znotraj področja, s širšo skupino pedagogov, nekakšen »peer review« v okviru strokovne javnosti, ki poda refleksijo ali so zajete bistvene stvari, ki sodijo v učne načrte.

Marjana Mastinšek Šuštar: Pove, da si želi vsebinski pregled, kaj sodi v učne načrte in kaj ne, saj ob preobteženosti dokumentov ne bo prostora za kompleksne metode poučevanja, projektno in raziskovalno delo, ter da zaradi razvoja umetne inteligence ne bo moč nalagati tovrstnega dela učencem le izven razreda, temveč v njemu. Skrbi jo tudi upad bralne pismenosti, zavzema se za branje v šoli. Izpostavi torej zmanjšanje obsega in posodobitev učnih načrtov.

**SKLEP 4:**

Kurikularni svet se je seznanili zInformacijami o poteku procesa prenove programskih dokumentov (poročilo o realizaciji načrtovanih aktivnosti za preteklo obdobje in načrtovane aktivnosti s časovnico).

Sklep je bil sprejet soglasno.

**Ad 5.**

Informacije o pripravi Nacionalnega programa vzgoje in izobraževanja za obdobje 2023 do 2033

Uvodno predstavitev je podal dr. Janez Vogrinc.

Decembra 2022 je bila na osnovi javnega poziva ministrstva imenovana Delovna skupina za pripravo Nacionalnega programa vzgoje in izobraževanja 2023-2033 (DS NPVI), v katero je vključenih 30 članov, predstavnikov vrtcev, osnovnih in srednjih šol, javnih zavodov iz 28. člena ZOFVI, predstavnici Ministrstva za kulturo in SVIZ-a. Naloga DS je, da do januarja 2024 pripravi program vzgoje in izobraževanja za 10-letno obdobje, skupaj s cilji razvoja vzgoje in izobraževanja, opisom akcijskega načrta, predvidenih sprememb zakonodaje in vpeljave sprememb v pedagoško prakso.

Imenovanih je bilo šest delovnih podskupin, ki so določene po vsebine in ne glede na raven VI sistema.

Podskupina 1: Družbeni razvoj ter vloga vzgoje in izobraževanja

Podskupina 2: Zagotavljanje varnega in spodbudnega okolja za optimalni razvoj posameznika

Podskupina 3: Poučevanje, učenje, spremljanje napredka ter preverjanje in ocenjevanje znanja

Podskupina 4: Strokovni in karierni razvoj zaposlenih v vzgoji in izobraževanju

Podskupina 5: Sistem ugotavljanja in zagotavljanja kakovosti

Podskupina 6: Vzgojno-izobraževalni sistem.

Teme podskupina premisli na vseh nivojih VI, krovna DS pa poveže in umesti zastopanost posameznih vsebin v vse nivoje VI. Posamezna podskupina ima lahko dodatne člane (v kolikor ni bilo zadosti strokovnjakov posameznega področja), zato je bilo dodatno imenovanih še 32 strokovnjakov. V predvidenem nacionalnem programu nista posebej izpostavljena izobraževanje odraslih in višješolsko izobraževanje, ki pa nista izključena, saj za področji veljata sprejeta Resolucija o NPIO 2022-2030 ter potrjena Strategija VSI 2020-2030, ter bosta oba dokumenta upoštevana.

Očitek splošne in strokovne javnosti, da je potrebno zaradi planiranega NPVI počakati s ostalimi spremembami, ni utemeljen, saj se procesi izvajajo vzporedno in se medsebojno upoštevajo. Skupini, ki se ukvarja s kurikularno prenovo, DS posreduje predloge, ki jih po potrebi upoštevajo. Prav tako bodo skupni cilji, ki se pripravljajo v okviru kurikularne prenove, obravnavani na naslednji seji DS.

**SKLEP 5:**

Kurikularni svet se je seznanili z Informacijami o pripravi Nacionalnega programa vzgoje in izobraževanja za obdobje 2023 do 2033.

Sklep je bil sprejet soglasno.

**Ad 6.**

Informacije o modernizaciji srednjega poklicnega in strokovnega izobraževanja

Uvodno predstavitev je podal mag. Janez Damjan.

Modernizacija srednjega poklicnega in strokovnega izobraževanja kot tudi kurikularna prenova izhajata iz pete komponente NOO, in imata podoben cilj in namen, pri čemer se tu naslavlja trg dela, dodatno pa gre za modernizacijo za celotno populacijo, tako tiste na robu trga dela, kjer je v večji meri prisotno izobraževanje odraslih in primeroma 6 do 7 %, dijakov ki niso končali šolanja v Sloveniji na posameznih šolah. Poleg digitalnih in zelenih prečnih kompetenc gre tudi za uvajanje sodobnih modelov poklicne pedagogike in nove modele sodelovanja z delodajalci.

Cilj je prenova 25 plus 16 programov do leta 2026. Najprej je potrebno prenoviti izhodišča, za prenovo programov pa so predvidene številne analize, evalvacije, študije, vključevanje in partnerstvo med izvajalci. V široko projektno ekipo je vključenih 40 ljudi, pri čemer je bila ena izmed aktivnost delavnica po metodologiji cofog - scenariji razvoja poklicnega izobraževanja v Evropi in koliki meri lahko to velja tudi za Slovenijo. Projekta se srečata na prvi aktivnosti - kompetence in kvalifikacije za digitalni zeleni prehod, saj se znotraj tega pojavijo učni načrti in izhodišča, peta aktivnosti pa je vezana samo na višje šolstvo. Temeljni cilji projekta so opredelitev razvoja poklicnega in strokovnega izobraževanja v smeri večje povezanosti s trgom dela in prenova izobraževalnih programov za podporo digitalnega zelenega prehoda. V prejetem gradivu so prikazani obstoječe stanja in izzivi sistema, tako demografski kot izzivi tehnološkega razvoja. Izbrani sta dve strokovni področji, mehatronika strojništva in ekonomija, kjer je predvidena poglobljena analiza trga dela, kot tudi izobraževalnega programa samega. Po 25 letih je potrebna tudi prenova izhodišč, premislek o konceptih, kar bo predstavljeno najprej v ožjem krogu: ministrstvu, ZRSŠ in strokovni skupini znotraj projekta. Na praktični ravno potekajo predstavitve skupnostim šol, z zastavitvijo vprašanja o pripravljenosti in interesu za prenovo programov, saj brez intenzivnega sodelovanja skupnosti šol/ravnateljev/učiteljev programov ne bo moč prenoviti. Do poletja se bo izbralo pet programov, katerih prenova sledi v naslednjem letu, pri čemer morajo biti zanje prenovljeni poklicni standardi ter podana visoka pripravljenost na strani šol. Poraja se tudi vprašanje obsega odprtega kurikula in število tednov poklicnega usposabljanja. Časovnica je predvidena tako, da se jeseni 2024 srečata prenovljeni splošni del predmetnika in prenovljeni strokovni del predmetnika, z rezultatom petih prenovljenih programov znotraj leta dni. Za vsebinsko prenovo je potrebno sodelovanje vseh deležnikov, ministrstva, zavodov, šol in pa tudi socialnih partnerjev.

V razpravi je bilo izpostavljeno:

Jasna Rojc: Kurikularna prenova pripravlja splošnoizobraževalni del poklicnih in strokovnih programov, modernizacija pa zajema modernizacijo programov v celoti in prenovo katalogov znanja strokovne in praktične predmete. Tu se bosta srečala oba projekta.

dr. Darko Zupanc**:** Pri kurikularni prenovi in modernizaciji srednega strokovnega in poklicnega izobraževanja dejansko za eno stvar, z umetno ločnico. Izpostavi, da v skladu z Zakonom o maturi, poklicna matura daje dvojno kvalifikacijo, saj gre kandidat na trg dela, usposobljen pa je tudi za študij. Gimnazija usposablja za študij, posameznik nima pridobljenega poklica. Trendi kažejo, da gredo tudi posamezniki po zaključenem srednjem strokovnem izobraževanju študirati. Isto se kaže v izobraževanju 3+2, kjer redkokdo po triletnem programu ne gre še v nadaljevalni dvoletni program. Tudi to je treba vzeti v ozir pri modernizaciji. Se pravi, da gre npr. srednješolski tehnik študirati na smiselno enako ali pa povsem drugo področje od tistega, za katerega se je šolal v srednji šoli. V realnosti imamo smeri oz. programe, npr. farmacevtski tehnik, ki jih v praksi potem nimamo na trgu dela.

**SKLEP 6:**

Kurikularni svet se je seznanili z Informacijami o modernizaciji srednjega poklicnega in strokovnega izobraževanja.

Sklep je bil sprejet soglasno.

**Ad 7.**

Jasna Rojc: Poda pojasnilo, da bo v skladu z 8. členom sprejetega Poslovnika Kurikularnega sveta vzpostavljeno okolje v Microsoft Teams, kjer bodo dostopna vsa gradiva Kurikularnega sveta (vabilo, gradiva in zapisniki).

V nadaljevanju pove, da so ena izmed največjih novosti, ki jih predvideva kurikularna prenova, skupni cilji, pri čemer se to napačno enači s splošnimi cilji, oziroma večini ni čisto jasno, kaj skupni cilji sploh so. Po informacijah s strani ZRSŠ se predvideva, da bi bil prvi osnutek dokumenta o skupnih ciljih pripravljen v začetku junija 2023. Ker bo o njih potrebna širša strokovna razprava, bi se seja Kurikularnega sveta izvedla konec junija oz. prvi teden julija, in sicer v razširjeni sestavi, kjer bi na predstavitev navedenega dokumenta povabili še člane Delovne Skupine za NPVI, člane Strokovne skupine za modernizacijo, člane strokovnih svetov in predstavnike ministrstva. Prosi za mnenja glede udeležencev oziroma časovnega termina. V skladu z navedenim bi bila redna seja za člane Kurikularnega sveta potem znova izvedena v začetku septembra.

Lara Romih: Predlaga, da se seja v juniju izvede do 24. 6. 2023, oziroma v roku 14 dni pred koncem junija.

Jasna Rojc: Izpostavi, da je bilo pri predlogu datuma vzeta v ozir največja delovna intenzivnost v šolah ob izteku pouka, tako za učitelje kot tudi za ravnatelje, v kolikor pa bi bil konsenz, da je potrebno navedeno izvesti prej, se bo temu sledilo.

dr. Janez Voginc: Izpostavi kaj bo predmet diskusije, ali gre za vprašanje kaj so skupni cilji ali implementacija ciljev.

Jasna Rojc: Znova pojasni, da bo ZRSŠ pripravil osnutek dokumenta o skupnih ciljih, tako da bi se pogovarjali o tem dokumentu in predvidenih načinih implementacije skupnih ciljev v učne načrte.

dr. Vinko Logaj: Komisija za pripravo dokumenta o skupnih ciljih deluje na več področjih: področju trajnostnega razvoja, področju digitalnih kompetenc, področju podjetnosti, ki vključuje finančno pismenost. Predlaga, da kolegica dr. Holcar v nadaljevanju predstavi aktivnosti, ki tečejo v tem trenutku, strukturo dokumenta in kako se usklajujejo izhodišča za umeščanje teh skupnih ciljev v učne načrte po celotni vertikali. Navedeno je potrebno razčistiti v strokovni javnosti, saj si le-ta skupne cilje predstavlja kot cilje iz ZOFVI in področnih zakonov, gre pa dejansko za vsebinsko in konceptualno zastavljene cilje, ki izhajajo na eni strani iz določenih vsebinskih področij, na drugi strani se pa dotikajo določenih sklopov po posameznih predmetih, kjer se iščejo prečne povezave med njimi.

dr. Ada Holcar: V dokumentu o skupnih ciljih se poraja vprašanje, katera znanja, spretnosti, kompetence so skupne vsem oziroma večini predmetov v osnovni in srednji šoli, skupaj z vprašanjem, kaj se pričakuje od naših mladih kot splošna izobrazba in katera znanja naj bi pridobili ob zaključku osnovnošolskega oziroma srednješolskega izobraževanja. Govorimo o področju trajnostnega razvoja, digitalnih kompetenc, podjetnosti, zdravja in dobrobiti in tudi kulturno umetnostni vzgoji, večjezičnosti in povezovalnih zmožnostih kot krovnih področjih. Iz izhodišč za prenovo izhaja, da se pripravlja kurikularni dokument, ki bo najprej izpostavil opis teh posameznih področjih, kaj si z njimi predstavljamo, nato pa izpostavil ključne cilje znotraj posameznega področja in pa opis operativnih navodil, kako naj se ključni cilji umeščajo v učne načrte skladno s temi petimi izhodišči. Smiselno umeščenje je morda tam, kjer gre tudi za standard znanja, mnoga področja pa bodo svoje mesto dobila v didaktičnih priporočilih.

dr. Vinko Logaj: Pojasni, da naj bi kurikularni svet potrdil dokument skupnih ciljev, nato pa ga obravnava tudi strokovni svet. Pred dokončno obravnavo na kurikularnem svetu bi se opravila širša strokovna razprava s strokovnjaki iz delovne skupine za pripravo Nacionalnega programa vzgoje in izobraževanja, člani vseh treh strokovnih svetov in Strokovne skupine za modernizacijo programov poklicnega in strokovnega izobraževanja, tako da se dokument lahko še dodela. Tovrstnega pristopa za umeščanje skupnih ciljev pri pripravi učnih načrtov v preteklih prenovah ni bilo, aplikativno pa bo umeščenost skupnih ciljev možno spremljati tudi analitično po horizontali in po vertikali pri pripravi učnih načrtov, zato je pomembno, da se odpre diskusija in približanje aktualizaciji vsebin.

dr. Nataša Potočnik: Pozdravlja predvideni pristop in širšo razpravo, poudari, da je potrebno v skupnih ciljih poleg področjih izpostaviti tudi kulturo vseživljenjskega učenja, ki jo je potrebno privzgojiti, ob premisleku o vsebini.

dr. Janez Vogrinc: Opozori, da diskusije potekajo na različnih nivojih, skupni cilji so bili določeni in jim je treba slediti, opravljamo pa strokovno diskusijo, razmislimo ne o tem ali jih je potrebno umestiti v kurikul, ampak v smeri, kateremu delu definicije skupnega cilja dati v programu večji poudarek kot pa drugemu oziroma, ali so zajeti vsi skupni cilji, ki jim je potrebno dati prostor v kurikularni prenovi, ker če jih je potrebno vključiti več, se lahko vključi še kak dodaten. Vedno je možno še dodati; če se to omeji, ni možnosti strokovne diskusije.

Potrebno je najti prostor za digitalizacijo, trajnosti razvoj, pri čemer gre za široke pojme, ki vključujejo širok spekter, vprašanje je, čemu je treba dati prednost. Konec junija bo dokument že pripravljen, morda diskusijo o tem opraviti prej, ne le tu, ampak na kakšnem drugem mestu.

Jasna Rojc: Skupni cilji so opredeljeni v izhodiščih za prenovo. Bolj kot področja je vprašanje kako, bo to zaživelo v praksi, tako da predvideva, da ne gre za diskusijo o vsebinah, ki so bile že določene, ampak način, kako se to vtke v predmete.

Igor Hostnik: Podpira širšo razpravo, saj čuti pomanjkanje dokumenta, ki bi celostno zapeljal kurikularno prenovo npr. Bela knjiga), saj lahko pride do različnih interpretacij, kaj skupni cilji pomenijo, in je potreben pogovor o vključitvi v učne načrte

dr. Vinko Logaj: Kurikularna prenova, financirana iz Načrta za okrevanje in odpornost, ni fokusirana le na digitalno in trajnostno, saj se izhaja iz tega, kam želimo peljati vzgojno-izobraževalni proces za učence in dijake. Primeroma, v agendi Evropske unije je opredeljena finančno pismenost, v agendi prenove kurikularnih dokumentov, pa je opredeljena podjetnost, ki vsebuje 15 kompetenc in ena od teh je tudi finančna pismenost. Puščamo si manevrski prostor, da bi prišli do področij, ki se jih želi posebej naslavljati, s strukturo dokumenta skupnih ciljev pa bi se pomagalo tudi predmetnim kurikularnim komisijam, vključno s pripravo metodično didaktičnih priporočil. Motivacijo ali ustvarjalnost ni moč zapisati v učni načrt, ampak se jo doseže preko načina dela z učenci, zato bi se to umestilo v kurikularni dokument bodisi v prilogo - metodično didaktična priporočila bodisi v osnovni del učnega načrta. Soglaša s tem, da se razpravo opravi, preden je dokument zaprt, da se lahko zadeve prediskutira, saj je ta, mehki del vzgojno izobraževalnega procesa potrebno vtkati v didaktična priporočila. Potrebno je uravnotežiti izvedbeni in vsebinski del, in to bo tudi največji izziv za učitelje kot sprememba načina poučevanja.

mag. Janez Damjan: V razmislek pove, da bi bili dodatni udeleženci na predvideni seji morda lahko tudi založniki, saj se morajo skupni cilji odražati tudi v učbenikih, ki jih morajo nenazadnje sprejeti tudi učitelji

Jasna Rojc: Zaradi osnutka dokumenta je prezgodaj, da bi se krog udeležencev širil, saj je na meji produktivnosti.

dr. Sonja Rutar: Pri predhodni prenovi je bil izdelan skupni dokument, ki je naslavljal staranje, ogroženost naravnih virov ipd., pa ni bilo prenosa v prakso, skupni cilji pa so odziv na razvojne spremembe v svetu, ki morajo biti predstavljene tako, da je jasno, čemu je treba slediti, o ciljih družbe kot celote na ravni države. Drugače bo znova v ospredju le vsebina. Skupni cilji pa so odziv na razvojne spremembe v svetu.

dr. Mojca Lipec Stopar: Morda bi bilo potrebno skupne cilje poimenovati drugače, pri čemer mora biti vsem mora biti jasno, kakšno je razmerje. Morda gre za neke vrste vrednot, naslednji korak je pa operacionalizacija s cilji, ki se jih učitelj didaktik predstavlja kot nekaj oprijemljivega. Gre za široke pojme, ki jih je potrebno definirati z razvojnimi cilji.

dr. Branko Slivar: Najprej je potrebno pogledati osnutek dokumenta, v katerem bodo skupni cilji opredeljeni, in se le-tega v diskusiji pogleda in po potrebi spremeni, vključno z zavedanjem, da gre za dokument, namenjen predmetnim kurikularnim komisijam in tistemu, s čimer bodo učitelji živeli. Ideja je, da so skupni cilji vključeni v cilje predmeta, v nadaljevanju pa se učitelje usposablja in pojasni, kako se navedeno izvaja. Gre za sestavni del predmetnih ciljev, kjer pa to ni možno, jih lahko realiziramo in spodbujamo skozi didaktične pristope (npr. podjetnost, dobrobit, varno učno okolje). Učenec razvija navedeno skozi vsa obdobja v VI.

**SKLEP 7:**

Seja Kurikularnega sveta v širši sestavi se izvede med 12. in 16. 6. 2023.

Sklep se sprejme soglasno.

 Jasna Rojc

 predsednica